b'\n_START_ARTICLE_\nKroni\xc4\x8dna opstruktivna plu\xc4\x87na bolest\n_START_SECTION_\nOpis bolesti i simptomi\n_START_PARAGRAPH_\nO\xc5\xa1te\xc4\x87enja plu\xc4\x87a do kojih dolazi uslijed KOPB-a ne mogu se popraviti. U prvim fazama bolesti javlja se ote\xc5\xbeano disanje i povremeni napadaji ka\xc5\xa1ljanja. U po\xc4\x8detku mnogi ljudi \xc4\x8dak ni ne znaju da boluju od KOPB-a. Prvi simptomi KOPB-a su obi\xc4\x8dno op\xc4\x87i osje\xc4\x87aj bolesti, kratki dah, ka\xc5\xa1ljanje i sl. Me\xc4\x91utim, kako bolest napreduje simptomi se sve vi\xc5\xa1e pogor\xc5\xa1avaju. U ve\xc4\x87ini slu\xc4\x8dajeva uzrok bolesti je pu\xc5\xa1enje, te je vjerojatnost da \xc4\x87e oboljeli umrijeti od KOPB-a 10 puta ve\xc4\x87a u pu\xc5\xa1a\xc4\x8da nego u nepu\xc5\xa1a\xc4\x8da.\n_START_SECTION_\nUzro\xc4\x8dnici bolesti\n_START_PARAGRAPH_\nU ve\xc4\x87ini slu\xc4\x8dajeva KOPB je posljedica pu\xc5\xa1enja. Osim aktivnog pu\xc5\xa1enja \xc5\xa1to je u 90\xc2\xa0% slu\xc4\x8dajeva uzrok ove bolesti, uzrok mo\xc5\xbee jo\xc5\xa1 biti i pasivno pu\xc5\xa1enje, izlo\xc5\xbeenost nadra\xc5\xbeljivcima i one\xc4\x8di\xc5\xa1\xc4\x87iva\xc4\x8dima, nasljedni faktor, dje\xc4\x8dje respiratorne infekcije i sli\xc4\x8dno. Brzina razvoja bolesti ovisi o osjetljivosti osobe, o nasljednim osobinama (manjak ili nedostatak alpha-1-antitripsina, hiperreaktivnosti bronha), socioekonomskom statusu (u\xc4\x8destale infekcije, \xc5\xbeivotni uvjeti). Osim u pu\xc5\xa1a\xc4\x8da, KOBP je u\xc4\x8destaliji i kod osoba izlo\xc5\xbeenih organskim i anorganskim pra\xc5\xa1inama, dimovima varenja i aerosolima._NEWLINE_Kroni\xc4\x8dna opstruktivna plu\xc4\x87na bolest (KOPB) je me\xc4\x91u glavnim uzrocima pobola i smrtnosti u svijetu, a broj oboljelih i umrlih je u porastu, te predstavlja zna\xc4\x8dajan javno-zdravstveni problem. Mnogi ljudi godinama pate od ove bolesti, te umiru prije vremena zbog njenih posljedica. Budu\xc4\x87i da ne postoji lijek za ovakvu bolest, lije\xc4\x8denje je uglavnom simptomatsko. KOPB je trenutno \xc4\x8detvrti naj\xc4\x8de\xc5\xa1\xc4\x87i uzrok smrti na svijetu.'